
ŠIAULIŲ REGIONO PLĖTROS TARYBA
SPRENDIMAS

DĖL PROJEKTO „GYNYBOS PRAMONĖS KOMPLEKSAS AKMENĖS RAJONE“ PRIPAŽINIMO REGIONINĖS SVARBOS PROJEKTU

2026 m. rugsėjo 9 d. Nr. TS-21
Šiauliai

Vadovaudamasi Lietuvos Respublikos regioninės plėtros įstatymo 7 straipsnio 1 dalimi, 23 straipsnio 1 dalies 4 punktu ir Projekto pripažinimo regioninės svarbos projektu, regioninės svarbos projekto įgyvendinimo priežiūros ir regiono plėtros tarybos sprendimo, kuriuo projektas pripažintas regioninės svarbos projektu, pakeitimo ar pripažinimo netekusiu galios priėmimo tvarkos aprašu (toliau – Aprašas), patvirtintu Lietuvos Respublikos vidaus reikalų ministro 2022 m. kovo 3 d. įsakymu Nr. 1V-156 „Dėl projekto pripažinimo regioninės svarbos projektu, regioninės projekto įgyvendinimo priežiūros ir regiono plėtros tarybos sprendimo, kuriuo projektas pripažintas regioninės svarbos projektu, pakeitimo ar pripažinimo netekusiu galios priėmimo tvarkos aprašo patvirtinimo“, atsižvelgdama į Akmenės rajono savivaldybės tarybos 2026 m. birželio 22 d. sprendimą Nr. T-137 „Dėl siūlymo regiono plėtros tarybai projektą „Gynybos pramonės kompleksas Akmenės rajone“ pripažinti regioninės svarbos projektu“ bei Akmenės rajono savivaldybės 2026 m. rugpjūčio 11 d. raštą Nr. MS-420 „Dėl projekto „Gynybos pramonės kompleksas Akmenės rajone“ pripažinimo regioninės svarbos projektu“, Akmenės rajono savivaldybės administracijos 2026 m. rugpjūčio 11 d. raštą Nr. S-1632 „Dėl teritorijoje vykdomų projekto veiklų“ ir Nacionalinės žemės tarnybos prie Aplinkos ministerijos 2026 m. liepos 23 d. raštą Nr. 1SD-29972 „Dėl išvados pateikimo“, Šiaulių regiono plėtros taryba  n u s p r e n d ž i a:
	1. Pripažinti projektą „Gynybos pramonės kompleksas Akmenės rajone“ (toliau – Projektas) regioninės svarbos projektu:
1.1. Projekto vykdytojas – AB „Detonas”  (kodas 134170932).
1.2. Projektas prisideda prie 2022-2030 metų Šiaulių regiono plėtros plano, patvirtinto Šiaulių regiono plėtros tarybos 2023 m. vasario 8 d. sprendimu Nr. ŠR/TS-6 „Dėl 2022-2030 metų Šiaulių regiono plėtros plano patvirtinimo“, tikslo „Išnaudoti ekonominį regiono potencialą ir sudaryti sąlygas kurti naujas darbo vietas” (tikslo kodas – LT026-01) ir uždavinio „Sukurti ir modernizuoti trūkstamą pramoninių, komercinių ir kitų teritorijų infrastruktūrą” (uždavinio kodas – LT026-01-01) įgyvendinimo. 
1.3. Projekto įgyvendinimo veiklos:
1.3.1.  Teritorijos parinkimas ir projektavimas, kitų projektui reikalingų leidimų gavimas. 
1.3.2.  Inžinerinės, energetinės ir technologinės (gamybinės, sandėliavimo ir pagalbinės) infrastruktūros įrengimas, pritaikymas energetinių medžiagų gamybai, užtaisų surinkimui ir saugojimui. 
1.3.3.  Technologinės įrangos įsigijimas, įdiegimas bei saugos, kokybės, fizinės apsaugos ir aplinkosaugos sistemų įdiegimas.
1.3.4.  Kvalifikuotų darbuotojų atranka, mokymas ir kompetencijų ugdymas. 
1.3.5.  Bandomosios ir komercinės gamybos vykdymas, produkcijos sertifikavimas ir integracija į ES bei NATO gynybos pramonės tiekimo grandines.
1.4. Projekto rezultatai ir jų rodikliai:
1.4.1.  Įgyvendinant projektą per 5 metus nuo projekto investicijų sutarties įsigaliojimo dienos bus sukurta ne mažiau kaip 50 darbo vietų, kurias užimtų darbuotojai, su kuriais būtų sudarytos viso darbo laiko darbo sutartys, ir sukurtas darbo vietų skaičius išlaikomas ne trumpiau kaip 5 metus nuo darbuotojų pirmojo priėmimo į visas šias darbo vietas dienos.
1.4.2.  Investuota ne mažiau kaip 2 milijonai eurų privačių kapitalo investicijų;
1.4.3.  Sukurta ir veiklą pradėjusi energetinių medžiagų gamybos bei gynybos produktų surinkimo infrastruktūra Akmenės rajone.
1.4.4.  Pritrauktos investicijos ir sukurta arba modernizuota pramoninė infrastruktūra, gamybiniai ir technologiniai pajėgumai Akmenės rajone.
1.4.5.  Sustiprinti Lietuvos gynybos pramonės pajėgumai, mažinant priklausomybę nuo importo ir sudarant sąlygas integracijai į ES ir NATO gynybos pramonės tiekimo grandines.
1.5. Projekto įgyvendinimo vieta – Miško g.1, Šapnagių kaimas, Kruopių seniūnijoje, Akmenės raj. savivaldybėje. Tikslus adresas bus po detalaus plano įregistravimo. Sklypo plotas 10,73 ha. Sklypo koordinatės 56.299793, 22.935956
1.6. Projekto įgyvendinimo terminai: 2026 m. II ketv. – 2028 m. IV ketv.
2. Įpareigoti Akmenės rajono savivaldybės administraciją, vadovaujantis Aprašo 20 ir 21 punktais, pateikti Šiaulių regiono plėtros tarybai dokumentus nustatytais terminais.
Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka. 

PRIDEDAMA:
1. Projekto teritorijos schema ( 1 priedas).



Kolegijos pirmininkas 					           Vitalijus Mitrofanovas

